SK Úradný vestník Európskej únie C 255/54

Stanovisko Európskeho hospodárskeho a sociálneho výboru na tému „Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Nové horizonty pre IKT – stratégia výskumu vznikajúcich technológií a technológií budúcnosti v Európe“

[KOM(2009) 184 v konečnom znení]

(2010/C 255/09)

Spravodajkyňa: pani DARMANIN

Pomocný spravodajca: pán WOLF

Európska komisia sa 20. apríla 2009 rozhodla podľa článku 262 Zmluvy o založení Európskeho spoločenstva prekonzultovať s Európskym hospodárskym a sociálnym výborom

Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov:

Nové horizonty pre IKT – stratégia výskumu vznikajúcich technológií a technológií budúcnosti v Európe

KOM(2009) 184 v konečnom znení.

Odborná sekcia pre jednotný trh, výrobu a spotrebu poverená vypracovaním návrhu stanoviska výboru v danej veci prijala svoje stanovisko 17. novembra 2009. Spravodajkyňou bola pani Darmanin a pomocným spravodajcom pán Wolf.

Európsky hospodársky a sociálny výbor na svojom 458. plenárnom zasadnutí 16. a 17. decembra 2009 (schôdza zo 16. decembra 2009) prijal jednomyseľne nasledujúce stanovisko:

1. Závery a odporúčania

1.1 Posilnenie VaV a inovácií je základným predpokladom pre prekonanie súčasnej hospodárskej a finančnej krízy.

1.2 Medzi hlavnými témami VaV, ktorými sú napríklad klimatické zmeny, energetika či zdravotná starostlivosť, zohrávajú kľúčovú úlohu IKT ako technológia, ktorá ovplyvňuje takmer všetky aspekty spoločnosti, hospodárstva, vedy a technológie.

1.3 Pokiaľ ide o VaV v oblasti IKT, podprogram „Vznikajúce technológie a technológie budúcnosti“ (FET) je akýmsi priekopníkom, ktorý môže z dlhodobého hľadiska viesť k vzniku nových, možno priam revolučných informačných a komunikačných technológií.

1.4 EHSV preto v plnom rozsahu podporuje ciele, ktoré stanovila Komisia vo svojom oznámení o technológiách budúcnosti a vznikajúcich technológiách. EHSV tiež podporuje navrhované zvýšenie rozpočtu na FET v rámci IKT o 20 % ročne.

1.5 Keďže však uvedené zvýšenie rozpočtu zodpovedá iba plánovanému nárastu prostriedkov pre program IKT ako celok a relatívny podiel programu FET na programe IKT by sa nezmenil, EHSV odporúča, aby sa súčasný podiel FET v 7. RP postupne zvýšil na 15 % a aby sa v tomto trende pokračovalo aj v 8. RP.

1.6 Pokiaľ ide o „Pravidlá účasti na 7. rámcovom programe“, EHSV vyzýva členské krajiny a ich finančné organizácie, aby prispeli požadovaným dielom k zabezpečeniu toho, že sa program bude dať úspešne realizovať.

1.7 EHSV okrem toho vyzýva členské štáty, aby vypracovali vlastné účinné programy výskumu a vývoja v oblasti IKT a FET a stali sa tak silnými partnermi pre európsku a medzinárodnú spoluprácu. Na tento účel by sa malo investovať viac prostriedkov zo štrukturálnych fondov. EHSV považuje dosiahnutie pokroku v tejto oblasti za dôležitú súčasť novej Lisabonskej stratégie (1). Jedným zo spôsobov, ako dosiahnuť tieto ciele, je využívanie nástroja otvorenej metódy koordinácie.

1.8 EHSV podporuje aj navrhované rozdelenie programu FET na dve rôzne oblasti: podporu nových myšlienok v sľubných oblastiach (FET Pro-active), kam patria aj navrhované reprezentatívne iniciatívy, a objavovanie novátorských myšlienok (FET Open). Otvorenosť programu FET pre nové myšlienky je obzvlášť dôležitá pre stimuláciu vedeckého a intelektuálneho potenciálu členských štátov.

1.9 V rámci navrhovaného programu FET EHSV podporuje aj dodatočné prvky, ako multidisciplinárny prístup, spoločné programovanie členských krajín a medzinárodnú spoluprácu. Je však potrebné zabezpečiť, že sľubné iniciatívy nezaniknú kvôli tomu, že príslušné postupy sú príliš komplexné a že význační vedci a inštitúcie budú podnecovaní k účasti.

1.10 Výbor žiada, aby sa podnikli okamžité kroky v oblasti patentu Európskeho spoločenstva, ktoré povedú k hmatateľným výsledkom.

1.11 Výbor vyzýva Komisiu a členské štáty, aby prilákali špičkové talenty do tejto oblasti výskumu a zabránili odchodu najtalentovanejších mladých vedcov. Výbor s uspokojením konštatuje, že niektoré výskumné organizácie už zaviedli úspešné programy na riešenie tohto problému.

1.12 Výbor opakuje svoje odporúčanie, aby bola do všeobecného programu IKT zaradená nová kategória „IKT pre vedu a výskum“.

2. Oznámenie Komisie

2.1 V osobitnom programe „Spolupráca“ predstavuje výskum a vývoj informačných a komunikačných technológií (IKT) hlavný pilier siedmeho rámcového programu Európskeho spoločenstva v oblasti výskumu, technického rozvoja a demonštračných činností (2007 až 2013) (2), skrátene (7. RP). Malá časť tohto programu výskumu a vývoja súvisiaceho s IKT, ktorá v súčasnosti tvorí asi 10 % jeho osobitného rozpočtu, je výskum vznikajúcich technológií a technológií budúcnosti (FET). Kým väčšia časť programu IKT sa týka hlavne využívania existujúcich vedeckých poznatkov na vývoj inovatívnych informačných a komunikačných technológií, výskum v oblasti vznikajúcich technológií a technológií budúcnosti je priekopníkom v rámci programu IKT, keďže sa vo zvýšenej miere zaoberá základnými vedeckými otázkami, riešenie ktorých môže z dlhodobého hľadiska viesť k úplne novým a možno revolučným informačným a komunikačným technológiám.

2.2 Oznámenie Komisie stanovuje cieľ posilniť výskum vznikajúcich technológií a technológií budúcnosti (FET) ako súčasť programu IKT. Tým sa dopĺňajú a výraznejšie posilňujú činnosti opísané v nedávnom oznámení Komisie (3) o stratégii v oblasti výskumu, vývoja a inovácií IKT v Európe.

2.3 So súčasným rozpočtom približne 100 miliónov EUR ročne podporuje program FET vedcov a inžinierov, ktorí sa odvážia pustiť do neprebádaných oblastí za hranicami tradičných IKT. Európska komisia podporuje zvýšenie položky rozpočtu 7. RP pre výskum FET o 20 % ročne v období rokov 2011 až 2013. Vyzýva členské štáty, aby toto úsilie podporili podobným zvýšením.

2.4 Európsky výskum FET je ojedinelý v tom, že dokáže spájať niekoľko vlastností tak, že je:

— Základný. Skúma nové, nekonvenčné myšlienky a vedecké modely, ktoré sú pre výskum v rámci odvetvia príliš dlhodobé alebo riskantné, a tým kladie nové základy pre budúce IKT.

— Transformačný. Riadi sa myšlienkami, ktoré spochybňujú, či môžu radikálne meniť naše chápanie vedeckých konceptov, ktoré stoja za existujúcimi informačnými technológiami.

— Vysokorizikový. Avšak tieto riziká sú vyvážené výsledkami s vysokým potenciálom a príležitosťami na prevratné objavy.

— Účelový. Jeho cieľom je ovplyvniť budúce výskumné programy v rámci odvetvia týkajúce sa IKT.

— Multidisciplinárny. Stavia na synergických účinkoch a plodnej spolupráci medzi jednotlivými odbormi, ako sú biológia, chémia, nano-, neuro- a kognitívna veda, etológia, sociálna veda alebo ekonómia.

— Kooperačný. Spája najlepšie tímy z Európy a čoraz viac i zo sveta pri práci na spoločných vedeckých témach.

2.5 FET sa implementuje prostredníctvom tematicky zameraných výskumov v nových oblastiach (FET Pro-active) a otvoreného, neobmedzeného objavovania novátorských myšlienok (FET Open).

2.6 Komisia vo svojom oznámení navrhuje stratégiu týkajúcu sa niekoľkých aspektov, a to:

— upevniť pozíciu FET v rámci IKT,

— iniciovať reprezentatívne iniciatívy v oblasti FET,

— zapojiť sa do spoločného plánovania a do iniciatív FET ERA,

— zvýšiť účasť mladých výskumníkov na výskume FET,

— uľahčiť rýchlejšiu kapitalizáciu vedeckých poznatkov a urýchliť inovácie,

— uľahčiť spoluprácu so svetovými výskumnými lídrami a pritiahnuť svetové talenty do Európy.

2.7 Komisia vyzýva členské štáty, aby podporili navrhované ciele a stratégiu a aby nabádali národné, regionálne orgány, univerzity, verejné výskumné organizácie a zástupcov súkromného sektora na účasť na prípravách budúcich činností.

3. Všeobecné pripomienky

3.1 IKT ako súčasť 7. RP. Vo svojom stanovisku k siedmemu rámcovému programu Európskeho spoločenstva v oblasti výskumu, technického rozvoja a demonštračných činností (2) EHSV uviedol, že „dostatočne podporovaný a efektívny výskum a vývoj na špičkovej úrovni je rozhodujúcim základom a predpokladom pre inováciu, konkurencieschopnosť a prosperitu a tým aj pre kultúrny rozvoj a sociálne služby. Investície do výskumu a vývoja vedú – ako výrazný multiplikačný činiteľ – k vyššej hospodárskej výkonnosti“. Platí to viac než kedykoľvek predtým vzhľadom na súčasnú vážnu hospodársku a finančnú krízu, ktorá spolu s existujúcimi energetickými a klimatickými problémami poukazuje na naliehavú potrebu ďalšieho výskumu a priekopníckych inovácií.

Vplyv IKT. V tejto súvislosti IKT hrajú hlavnú úlohu ako kľúčová prierezová technológia, ktorá podporuje takmer všetky aspekty a procesy moderného života. V posledných desaťročiach viedli IKT a súvisiace technológie k revolučným zmenám a pokroku vo fungovaní spoločnosti a ovplyvnili spôsob života jednotlivcov, priemyselnú výrobu, obchod, administratívu a samotnú vedu.

3.2.1 IKT ako výskumný nástroj. IKT sú nástrojom, ktorý umožňuje ďalší výskum a vývoj v iných oblastiach inovácie, ako je energetika (4), klíma, zdravotníctvo a starnúca spoločnosť, ako aj v širokom spektre sociálno-ekonomických otázok. IKT teda nie sú iba oblasťou inovácie samé osebe, ale sú tiež nástrojom na inovácie v iných oblastiach vedy, spoločnosti a technológie. Predpokladá sa, že ďalší rozvoj IKT tento pokrok urýchli a podporí.

3.3 R&D on ICT. Výskum a vývoj v oblasti informačných a telekomunikačných technológií využíva existujúce vedecké poznatky na vývoj resp. zlepšenie nových výpočtových a komunikačných zariadení, metód a prístrojov. Tieto témy siahajú od „grid computing“ (spájanie počítačov, ktoré navzájom zdieľajú vlastné zdroje) až po UMTS; celá škála rôznych projektov je uvedená na internetovej stránke http://cordis.europa.eu/fp7/ict/projects/home_en.html.

3.4 Program FET. Výskum a vývoj v oblasti informačných a telekomunikačných technológií však vyžaduje hlbšie pochopenie prírodných zákonov a najmä spôsobu, akým príroda spracováva informácie, aby sme prekročili naše súčasné hranice a prenikli do úplne nových oblastí poznatkov, ktoré otvárajú nový potenciál inovácií a informačných a komunikačných technológií. Toto je účel programu FET, ktorý už prilákal medzinárodnú vedeckú elitu.

3.5 Priekopnícka úloha. EHSV verí, že program FET Európskej komisie je veľmi úspešný a skutočne funguje ako priekopník. Výbor preto podporuje pokračovanie a rozšírenie programu tak, ako to navrhuje Komisia. EHSV tiež podporuje navrhované zvýšenie rozpočtu pre program FET o 20 % ročne a tiež koncepciu pustiť sa do neprebádaných oblastí a hľadať od základu nové možnosti.

3.6 Zvýšenie relatívneho podielu programu FET. EHSV uznáva, že dnešné investície do FET sú zárodkom IKT zajtrajška. Keďže zvýšenie rozpočtu pre program FET o 20 % ročne iba zodpovedá plánovanému nárastu prostriedkov pre program IKT ako celok a relatívny podiel programu FET na programe IKT by sa nezmenil, EHSV navrhuje, aby sa súčasný podiel FET v rámci 7. RP postupne zvýšil na 15 % a aby sa v tomto trende pokračovalo aj v 8. RP.

3.7 Dve oblasti. EHSV tiež podporuje rozdelenie programu FET do dvoch rôznych oblastí: proaktívny tematicky zameraný výskum na podporu nových myšlienok v sľubných oblastiach (FET Pro-active) vrátane navrhovaných reprezentatívnych iniciatív (5) (napr. decentralizované samoorganizované systémy) a objavovanie novátorských myšlienok (FET Open), pri ktorom sa uplatňuje prístup zdola nahor a je otvorené uchádzačom s úplne novými nápadmi. Otvorenosť programu FET je obzvlášť dôležitá pre stimuláciu vedeckého a intelektuálneho potenciálu členských štátov.

3.8 Členské štáty a pravidlá účasti. Zatiaľ čo hlavná časť vývoja sa uskutočňuje v priemysle a v malých a stredných podnikoch (6), program FET, o ktorom sa tu diskutuje, je zameraný v prvom rade na univerzity a verejné výskumné inštitúcie v EÚ. V súlade s „pravidlami účasti“ (7) na 7. rámcovom programe v oblasti výskumu, technického rozvoja a demonštračných činností podporuje program FET spoluprácu medzi členskými štátmi a ich účasť na financovaní. EHSV preto vyzýva finančné ustanovizne členských štátov, aby prispeli svojím dielom a tým uľahčili alebo posilnili účasť na tomto dôležitom programe.

3.9 Výskum a vývoj v oblasti FET v členských štátoch. EHSV okrem toho vyzýva členské štáty, aby vypracovali vlastné účinné programy výskumu a vývoja v oblasti IKT (8) a FET a stali sa tak silnými partnermi pre európsku a medzinárodnú spoluprácu. Na tento účel by sa malo investovať viac prostriedkov zo štrukturálnych fondov.

Charakteristické vlastnosti programu a kritériá výberu. Výbor zastáva názor, že hlavný cieľ, ktorým je zaoberať sa novými tematickými, metodickými a technologickými nápadmi a podporovať ich, je vynikajúci a stojí za to ho podporovať, a že ostatné ciele uvedené v bodoch 2.4 a 2.6 sú príťažlivé a dôležité. Výbor s potešením konštatuje, že vlastnosti a prvky uvedené v bodoch 2.4 a 2.6 – najmä ich kombinácia – prispievajú k vedeckej originalite a excelentnosti ako prvoradé kritériá výberu. EHSV je presvedčený, že originalita, excelentnosť a relevantnosť sú mimoriadne dôležité a myslí si, že tak to bolo v minulosti a malo by to tak byť aj v budúcnosti.

3.10.1 Žiadny paušálny prístup. Program FET by sa preto mal pri uplatňovaní svojich nástrojov vyhnúť paušálnemu prístupu pre všetkých. Program zahŕňa a spája rôzne aspekty (9), z ktorých každý je opodstatnený a dôležitý. Projekty, ktoré sa majú podporiť, by sa však nemali vyberať na základe toho, či spĺňajú všetky rôzne vlastnosti; inak povedané, nemalo by byť povinné zaoberať sa všetkými.

3.11 Uznanie neúspechov. Keďže skúmanie nových oblastí spravidla vedie k významnej celkovej návratnosti, je nutné pri vysoko rizikových projektoch, ktoré sú typické pre program FET, prijať aj neúspechy, ktoré nesmú negatívne poznačiť zainteresovaných výskumníkov alebo podporu poskytovanú zo 7. rámcového programu. Riziko neúspechu nie je možné vylúčiť dokonca ani pri reprezentatívnych projektoch. EHSV tiež s potešením prijíma skutočnosť, že Komisia túto zásadu do svojho dokumentu zahrnula a zdôraznila ju.

3.12 Program FET a zoznam ESFRI. Plán Európskeho strategického fóra pre výskumné infraštruktúry (zoznam ESFRI (10)) by sa mal podnecovať a podporovať, aby sa v plnej miere využil potenciál existujúcich a nových výskumných infraštruktúr a aby sa zabezpečilo, že medzi nimi a programom FET sa vytvoria väzby.

4. Konkrétne pripomienky

Táto časť sa zaoberá otázkami, ktoré už boli načrtnuté v bodoch 2.4 a 2.6.

4.1 Multidisciplinárne prístupy. EHSV uznáva a zdôrazňuje problémy, ktoré načrtla vo svojom oznámení Komisia. Jedným z nich je aj podpora spolupráce medzi jednotlivými odbormi, ktorá je základom pre úspech FET. EHSV preto oceňuje, že multidisciplinárny prístup je neoddeliteľnou súčasťou vybraných projektov a nedávno navrhnutých „reprezentatívnych tematických oblastí (11)“.

4.2 Zapojenie priemyslu, MSP a spoločnosti. Zástupcovia priemyslu, MSP a spoločnosti by mali byť zastúpení v príslušných dozorných orgánoch, aby sa zaručila riadna implementácia budúcich priemyselných a spoločenských aplikácií programu FET, ktorý by mal byť viac zameraný na základné vedecké otázky. EHSV konštatuje, že táto požiadavka bola splnená (12) a odporúča zachovať tento prístup aj v budúcnosti. Výbor tiež vyzýva výskumných pracovníkov v sociálnej oblasti, aby boli aktívnejší.

4.3 Prilákať najsľubnejšie talenty a zabrániť úniku mozgov. Prilákať najsľubnejšie talenty do oblasti výskumu a zabrániť úniku mozgov, teda odchodu najschopnejších mladých vedcov, je osobitnou výzvou, ktorej význam EHSV zdôrazňoval už pri viacerých príležitostiach (13). EHSV napríklad s potešením konštatuje, že niektoré výskumné organizácie (14) už úspešne uplatňujú programy, ktoré majú pomôcť tento problém vyriešiť. EHSV odporúča, aby viac organizácií vo všetkých členských krajinách konalo podobne a aby Komisia podporovala túto politiku. Okrem toho EHSV odporúča posilniť programy určené pre študentov, a tak prilákať absolventov do konkrétnych oblastí výskumu, pričom už na strednej škole treba vzbudzovať záujem žiakov o inováciu, vedu a výskum. Tieto programy by sa mali realizovať tak, aby bolo možné zistiť excelentnosť ešte pred ukončením štúdia.

4.4 Spoločné plánovanie (8). EHSV pripomína, že väčšinu aktivít v oblasti VaV, ktoré sú financované z verejných prostriedkov, sa realizuje v členských krajinách alebo ho financujú členské štáty. Opakuje preto svoju výzvu, že je potrebné vypracovať koordinované postupy medzi členskými krajinami, aby sa tak v plnom rozsahu mohol využiť potenciál členských krajín v oblasti VaV, ako aj podpora prostredníctvom rámcového programu Spoločenstva v tejto oblasti.

4.5 Výskumná spolupráca v oblastiach FET. EHSV opätovne vyzdvihuje svoje nedávne stanovisko (8) na túto tému a víta odporúčanie Komisie, ktorého cieľom je odstrániť súčasnú fragmentáciu úsilia v európskom výskume a ďalej posilňovať výskumnú spoluprácu vo vybraných oblastiach FET. Keďže požiadavky, ktoré stanovujú pravidlá účasti ešte nie sú dostatočné, EHSV odporúča, aby Komisia čo najskôr vyzvala členské štáty, aby spustili spoločné iniciatívy v rámci spoločného plánovania výskumu v oblastiach ako kvantové a neuroinformačné technológie, kde už boli vypracované európske výskumné plány, a aby tieto iniciatívy rozšírili neskôr aj na iné oblasti spoločného záujmu v rámci FET. EHSV považuje dosiahnutie pokroku v tejto oblasti za dôležitú súčasť novej Lisabonskej stratégie (1). Jedným zo spôsobov, ako dosiahnuť tieto ciele, je využívanie nástroja otvorenej metódy koordinácie.

4.6 Medzinárodná spolupráca. Výbor súhlasí s Komisiou, že výskum FET je tiež veľmi vhodnou oblasťou na rozvoj (celosvetovej) medzinárodnej spolupráce, keďže je základom pre budúce IKT a zaoberá sa celosvetovými vedeckými výzvami. EHSV v tejto súvislosti odkazuje na svoje príslušné stanovisko (15). Výbor súhlasí s názorom Komisie, že hlavní konkurenti Európy uznali význam základného výskumu v snahe získať a udržať si vedúcu pozíciu v IKT.

4.7 Zložitosť postupov. Pokiaľ ide o otázky načrtnuté v bodoch 4.4 a 4.5, EHSV uznáva, že príslušné postupy môžu mať za následok to, že technické a vedecké úsilie bude komplikovanejšie. Je potrebné vyvinúť úsilie, ktoré umožní zaručiť, že sľubné iniciatívy nezaniknú kvôli problematike postupov a že význační vedci a inštitúcie budú podnecovaní k účasti.

4.8 Nevyhnutnosť zavedenia patentu Európskeho spoločenstva. Výbor zdôrazňuje skutočnosť, že patent Európskeho spoločenstva by pomohol rýchlejšie a lepšie chrániť práva duševného vlastníctva, ktoré vyplývajú z európskych investícií do VaV. Výbor hlboko ľutuje, že sa za posledných desať rokov nepodarilo dosiahnuť žiadny hmatateľný pokrok v tejto oblasti.

4.9 IKT pre vedu a výskum. EHSV opakuje svoje predchádzajúce odporúčanie (15), aby bola do všeobecného programu IKT zaradená nová kategória „IKT pre vedu a výskum“, ktorá by sa viac zameriavala na softvér. Výbor sa domnieva, že tento krok by bol prínosom aj pre rozšírený FET program.

V Bruseli 16. decembra 2009 Predseda Európskeho hospodárskeho a sociálneho výboru Mario SEPI

(1) Ú. v. EÚ C 277, 17.11.2009, s. 1.

(2) Ú. v. EÚ C 65, 17.3.2006, s. 9.

(3) KOM(2009) 116 v konečnom znení.

(4) Pozri tiež C(2009) 7604 v konečnom znení z 9. 10. 2009.

(5) Pozri správu poradnej skupiny pre technológiu informačnej spoločnosti (ISTAG), 31. júla 2009, v konečnom znení.

(6) V tejto súvislosti EHSV tiež upozorňuje na užitočnú úlohu siete EUREKA, ktorá poskytuje partnerom v projektoch rýchly prístup k množstvu poznatkov, zručností a odborných znalostí v celej Európe a uľahčuje prístup k vnútroštátnym verejným a súkromným systémom financovania (http://www.eureka.be/about.do).

(7) Ú. v. EÚ C 309, 16.12.2006, s. 35.

(8) Ú. v. EÚ C 228, 22.9.2009, s. 56.

(9) KOM(2009) 184 v konečnom znení, bod 2.

(10) Ú. v. EÚ C 182, 4.8.2009, s. 40.

(11) Pozri napr. správu Komisie o konzultáciách v oblasti FET 2007 – 2008, Future and Emerging Technolgies (Technológie budúcnosti a vznikajúce technológie), ISBN 978-92-79-09565-8, september 2008.

(12) Členovia poradnej skupiny pre technológiu informačnej spoločnosti (ISTAG), pozri: http//cordis.europa.eu/fp7/ict/istag/home_en.html.

(13) Ú. v. EÚ C 110, 30.4.2004, s. 3.

(14) Napríklad združenie nemeckých výskumných centier (Helmholtz-Gemeinschaft Deutscher Forschungszentren) a spoločnosť Maxa Plancka (Max-Planck-Gesellschaft).

(15) Ú. v. EÚ C 306, 16.12.2009, s. 13.